


Asistivna tehnologija u inkluzivnom obrazovanju 
Uloga asistivne tehnologije u obrazovanju učenika s poteškoćama u razvoju 
Pojam „invaliditet” imao je tijekom vremena različita značenja. Međunarodna klasifikacija funkcioniranja, invaliditeta i zdravlja (ICF), koju je objavila Svjetska zdravstvena organizacija (WHO, 2001), most je između medicinskog i socijalnog modela s obzirom na to da se invaliditet definira kao međuodnos zdravstvenog stanja osobe i čimbenika okoliša koji utječu na njegov životni stil. Stoga se invaliditet shvaća kao okolnost negativnih aspekata interakcije pojedinca i njegovih kontekstualnih čimbenika, ograničenja aktivnosti i prepreka sudjelovanju. U skladu s tim ograničenja se shvaćaju kao višestruke prepreke koje ograničavaju učenje i sudjelovanje učenika. 
Asistivna tehnologija (AT) osnova je za stvaranje inkluzivnih obrazovnih sustava u kojima je učenicima s teškoćama u razvoju dostupno jednako obrazovanje kao i njihovim vršnjacima koji nisu ograničeni u svojim svakodnevnim aktivnostima (Fernández-Batanero i sur., 2022). 
UN-ova Konvencija o pravima osoba s invaliditetom u 25 od ukupno 50 članaka prikazuje na koji način AT pridonosi realizaciji prava osoba s invaliditetom. U Članku 7. Konvencije o pravima osoba s invaliditetom, koji se odnosi na djecu s poteškoćama u razvoju, AT je ključan za podržavanje socijalne uključenosti, obrazovanja i postizanja razvojnih miljokaza kod djece s teškoćama u razvoju. Nadalje, primjena AT-a olakšat će socijalnu interakciju između djece s poteškoćama i njihovih vršnjaka i poboljšati društvenu uključenost. Osim toga, važno je istaknuti kako je utvrđena povezanost između korištenja AT-a i boljeg izvođenja aktivnosti svakodnevnog života izvan učionice (Smith i sur., 2022).

Za obrazovanje učenika s poteškoćama u razvoju osiguranje AT sredstava iznimno je važno. Ipak, u Hrvatskoj velik dio kvalitetne potrebne AT opreme na žalost nije moguće nabaviti kroz sustav socijalne ili zdravstvene skrbi. S druge strane, u sustavu odgoja i obrazovanja ne postoje financijska sredstva predviđena isključivo za nabavu AT opreme i/ili usluga.

